પરંતુ શિન્ડલરની સ્ત્રીઓને ટેટ્ટૂ લગાવ્યા વગર ફરીથી કપડાં પહેરી લેવાનું કહેવામાં આવ્યું હતું, અને તેમને સ્ત્રીઓની છાવણીમાં આવેલા બારી વગરના એક ઝુંપડામાં લઈ જવામાં આવી. ઝુંપડાની અંદર ફરસની વચ્ચોવચ્ચ પડેલી ઈંટોની વચ્ચે પતરાનો એક ચૂલો પડ્યો હતો. એ ગરમ ચૂલો જ તેમનો એક માત્ર સહારો હતો. પથારીની કોઈ જ વ્યવસ્થા ત્યાં ન હતી! સાવ પાતળા લાકડાના એક પાટિયા દિઠ બે-ત્રણ સ્ત્રીઓએ સુવું પડે તેમ હતું! માટીની ફરસ ભેજવાળી હતી, અને ભરતીના સમયની રેતીની ઉપર જે રીતે પાણી ધસી આવે, એ રીતે તેમાંથી પણ બહાર આવીને પાણી એ પાટિયાં અને ડૂચા જેવા ધાબળાને ભીનાં કરી મૂકતું હતું. બર્કેન્યુની બરાબર મધ્યમાં આવેલું એ ડેથ હાઉસ હતું! વિશાળ ક્ષેત્રફળમાં એકઠા થયેલા કાદવની વચ્ચે એ સ્ત્રીઓ ઝોકા ખાતી, ઠરી જતી, અસ્વસ્થ અવસ્થામાં પડી રહી.